Monte Carlo

pisi|258x258px|Hôtel de Paris Monte-Carlo
Monte Carlo on ametlikult Monaco Vürstiriigi halduspiirkond. Monte Carlo pindala on 28,14 hektarit (ehk 0,28 ruutkilomeetrit). 

Asukoht ja haldusjaotus
Monte Carlo asub astangul Alpide mäeaheliku edelaosas piki Prantsuse Rivierat.

Monte Carlo on täpsemalt Monte Carlo / Spéluguesi halduspiirkond, kus asub Monte Carlo kasiino. Mitteametlikult viitab nimi aga suuremale linnaosale, Monte Carlo kvartalile (vastab endisele Monte Carlo omavalitsusele), kuhu peale Monte Carlo / Spéluguesi kuuluvad ka La Rousse / Saint Roman (kirde pool), Larvotto / Bas Moulinsi (kirdes) ja Saint Micheli asumid. Monte Carlo piirkonna alaline elanikkond on umbes 3500 inimest, kvartali oma aga üle 15 000 inimese. Monacos on neli traditsioonilist kvartalit. Edelast kirde suunas on need Fontvieille (uusim), Monaco-Ville (vanim), La Condamine ja Monte Carlo.

Ajaloost
1856. aastal koostas Monaco vürst Charles III kontsessiooni, et rajada selles piirkonnas meresupluskoht mitmesuguste haiguste raviks ja ehitada Saksa stiilis kasiino.History of Monte Carlo Casino". Craps Dice Control. Retrieved 23 March 2009.

Esialgne kasiino avati 1862. aastal, kuid ehitati mitu korda ümber, viimane kord oma praeguses asukohas Monte Carlo Les Spélugues (koopad) asumis. Populaarsus tuli aeglaselt, kuna Monaco oli suurele osale Euroopast ligipääsmatu. 1868. aastal ehitatud raudtee tõi endaga kaasa inimeste sissevoolu ja Monte Carlo rikkus kasvas.

Monte Carlo haldusüksus loodi 1911. aastal, kui põhiseadus jagas Monaco vürstiriigi kolmeks omavalitsuseks. Monte Carlo hõlmas olemasolevaid La Rousse / Saint Romani, Larvotto / Bas Moulinsi ja Saint Micheli piirkondi. Omavalitsused ühinesid 1917. aastal ning pärast seda nimetatakse neid mitteametlikult kvartaliteks. Tänapäeval on Monaco jagatud 10 linnaosaks (halduspiirkonnaks). Kavandatud on ka üheteistkümnes linnaosa (loomine praegu edasi lükatud), mis rajatakse mere arvelt võidetud maale.

Monte Carlo kvartalit teenindasid trammiteed aastatel 1898–1931. See ühendas ka kõiki Monaco osi. 2003. aastal valmis Monte Carlo sadamas uus kruiisilaevade kai.

Monte Carlot on sündmuskohana kasutatud paljude filmides, kirjandusteostes, telesaadetes ja videomängudes.

Vaatamisväärsused
Monte Carlo kvartali lääneosas Place du Casino väljakul asub maailmakuulus uusbarokk-stiilis ehitatud Le casino de Monte-Carlo – hasartmängukeskus, mis on teinud Monte Carlost rahvusvahelise tunnussõna ekstravagantsuse ja jõukuse kohta."Monaco" in The New Encyclopædia Britannica, 15th edition (Chicago, 1991), vol. 8, p. 243. Seal asuvad ka Saint-Charlesi kirik, Hôtel de Paris Monte-Carlo (ehitatud 1864), Café de Paris ja Salle Garnier (hoone, kus paikneb luksusliku interjööriga Opéra de Monte-Carlo de Paris, avatud 1879). 

Kvartali idaosa hõlmab Larvotto piirkond koos Monaco ainsa avaliku rannaga, piirkonnas paikneb ka konverentsikeskus Grimaldi Forum ja Monte-Carlo Bay Hotel & Resort.

Spordivõistlused
Monte Carlos toimub saviväljakute meeste ATP Masters 1000 tenniseturniir, mida tavaliselt peetakse märtsi lõpust aprilli keskpaigani. Monte Carlo on paljude profitennisistide jaoks populaarne maksuparadiis ning ametlikult elab seal palju endisi ja praegusi tippsportlasi. 

Monte Carlo territooriumil asub suur osa Circuit de Monaco ringrajast, millel toimub Monaco grand prix, Vormel 1 maailmameistrivõistluste etapp.

Monte Carlo ralli on üks pikema ajalooga ja hinnatumaid autorallisid maailmas. Aastatel 1973–2008 ja uuesti 2012. aastast tähistab see autoralli MM-hooaja algust. Ralli toimub aga väljaspool Monte Carlo kvartalit. Sõidetakse peamiselt Prantsusmaa teedel.

Tuntud isikud
Monte Carlos elavad tennisistid Victoria Azarenka, Björn Borg, Novak Djokovic, Justine Henin, Petra Kvitová, Daniil Medvedev, Marat Safin, Caroline Wozniacki, Aleksander Zverev jt. 

Monte Carlos elavad (või on elanud) ka sellised vormeli- ja rallisõitjad nagu Jenson Button, David Coulthard, Lewis Hamilton, Robert Kubica, Felipe Massa, Andreas Mikkelsen, Thierry Neuville, Max Verstappen jt.

Muusikutest elavad seal Bono, Mike Oldfield, John McLaughlin, Ringo Starr jt.

Viited

Kategooria:Monaco